‘ใบโพธิ์-กรุงไทย’ปล่อยกู้ทรู3หมื่นล้าน
ไทยพาณิชย์ดึงกรุงไทยปล่อยกู้ร่วม 3จี กลุ่มทรูกว่า 3 หมื่นล้านบาท สิ้นเดือนนี้เบิกจ่าย หลังให้เงินซื้อฮัทช์ก่อนหน้า
18 ส.ค. 2554

ไทยพาณิชย์ดึงกรุงไทยปล่อยกู้ร่วม 3จี กลุ่มทรูกว่า 3 หมื่นล้านบาท สิ้นเดือนนี้เบิกจ่าย หลังให้เงินซื้อฮัทช์ก่อนหน้า
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ กล่าวว่า ภายในสิ้นเดือนนี้ธนาคารจะปล่อยสินเชื่อล็อต 2 กับกลุ่มบริษัท ทรู คอร์ปอเรชั่น โดยมีไทยพาณิชย์เป็นแกนหลักร่วมกับธนาคารกรุงไทยและธนาคารอื่น เพื่อให้กลุ่มทรูนำไปลงทุนวางโครงข่ายธุรกิจ 3จี เพิ่มขึ้น หลังจากก่อนหน้านี้ธนาคารได้ปล่อยสินเชื่อไปแล้ว 6,000 ล้านบาท เพื่อนำไปซื้อกิจการบริษัท ฮัทชิสัน ซีเอที ไวร์เลส มัลติมีเดีย (ฮัทช์) 
นายอาทิตย์ ยืนยันว่า แม้จะมีการฟ้องร้องกันเกิดขึ้น แต่ธนาคารยังยืนยันที่จะดูคำสั่งอัยการสูงสุดเป็นหลัก เพราะได้ยืนยันให้ทำธุรกิจ จี3 ได้
แหล่งข่าวจากธนาคารไทยพาณิชย์ เปิดเผยว่า วงเงินที่จะปล่อยกู้ให้กับกลุ่มทรูนั้น รวมกันมากกว่า 3 หมื่นล้านบาท แต่ไม่ถึง 4.5 หมื่นล้านบาท โดยได้มีการปรับลดวงเงินเล็กน้อย หลังจากกลุ่มทรูได้ออกหุ้นกู้ไปก่อนหน้านี้ โดยเงินก้อนนี้เป็นสินเชื่อระยะยาวเบิกจ่ายหมดในกลางปี 2556
นายอาทิตย์ กล่าวว่า หลังจากนี้ไปธนาคารจะเริ่มให้ความสำคัญกลุ่มอุตสาหกรรมโภคภัณฑ์เบาที่เกี่ยวข้องกับพืชพลังงาน เช่น อ้อย มันสำปะหลัง มากขึ้น เนื่องจากลูกค้ากลุ่มนี้เริ่มขยายการลงทุนเพิ่ม เป็นผลจากราคาสินค้าโภคภัณฑ์หนัก ได้แก่ ทอง น้ำมัน ปรับตัวสูงขึ้น ซึ่งจะผลักดันให้ราคาสินค้าเหล่านี้ปรับตัวเพิ่มด้วย 
ทั้งนี้ ในช่วงครึ่งปีที่ผ่านมาสินเชื่อของลูกค้ากลุ่มนี้ที่ใช้ในการขยายกิจการคิดเป็น 10-20% ของการปล่อยสินเชื่อในครึ่งปีแรกที่เติบโตได้18-20%
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ กล่าวว่า การลงทุนของลูกค้ารายใหญ่มีอย่างต่อเนื่องในช่วง 1-2 ปีที่ผ่านมา ทำให้ในช่วงครึ่งหลังของปีนี้การลงทุนก็จะเป็นของกลุ่มลูกค้าที่เริ่มลงทุนไปแล้ว ทั้งกลุ่มอุตสาหกรรมการยานยนต์และพลังงานทดแทน ซึ่งระยะต่อไปจะเห็นการลงทุนในอุตสาหกรรมเกษตรและอุตสาหกรรมส่งออกมากขึ้น
อย่างไรก็ดี ลูกค้ายังต้องการเงินทุนหมุนเวียนในระดับสูง จากราคาสินค้าโภคภัณฑ์ปรับตัวสูงขึ้น